A Microsoft úgy döntött, egyszerűsíti az androidosok életét
Amennyire meglepő, hogy a Microsoft előáll egy launcher alkalmazással androidos mobilokra, annyira jól sikerült az alkalmazás. Aki csak a lényegre akar koncentrálni a telefonján, ne is keressen más appot.
Az utolsó cég, akiről azt gondolnánk, hogy androidos launcher alkalmazást fejleszt, az talán az Apple, az utolsó előtti pedig valószínűleg a Microsoft. Utóbbi viszont valamiért bevállalta, és már ingyen bárki számára letölthető az Arrow.

Az androidos mobilok használatát alapvetően határozza meg, ha valaki launcher alkalmazást tölt le hozzá. Egyesekkel minden részlet testre szabható, más appok viszont "csak" megkönnyítik és/vagy egyszerűsítik az életet. A Microsoft újdonsága az utóbbi kategória királya lehet, hiszen a lényegre koncentrál. Sokak számára ugyanis tényleg három dolog fontos: a kommunikáció, az alkalmazások könnyű elérése és hogy segítséget kapjanak a napi teendőkben. Ezt kínálja az Arrow.

Telepítése után 3 főoldala lesz a mobilnak: kontaktok, appok, tennivalólista. Előbbiben az a jó, hogy a legtöbbet keresett kontaktok azonnal megjelennek, ahogy az ismerősök elérhetőségi lehetőségei is.

Az appokat is hasonlóan válogatja a launcher: a főoldalon az a 12 jelenik meg, amelyet a leggyakrabban használunk, de ha úgy érezzük, hogy egy ritkábban használtat szeretnénk ott látni, manuálisan szerkeszthető a felület, csak oda kell húzni a kívánt app ikonját.

A tennivalók listája sincs túlbonyolítva: a felső sávban újat írhatunk, csillagozhatjuk a fontosakat, emlékeztetőt kérhetünk hozzájuk és kitörölhetjük őket.

Mindezek összefoglalóját is láthatjuk kevesebb lehetőséggel, ha alulról felfelé húzzuk az ujjunkat a képernyőn.

Gyakorlatilag csak ennyiben változtatja meg a mobilt, de többségében talán pont ezek a funkciók jönnek a legjobban. A "Settings" menüpontban még a "Wallpapers" lehetőség érdekes igazán: a Bing keresőből ismert gyönyörű háttérképeket innen egy érintéssel le lehet tölteni, a pipa megérintésével pedig háttérképként be is állíthatóak. Ha viszont csak háttérképeket szeretnénk ilyen egyszerű módon beállítani, akkor ezt a korábban ajánlott alkalmazást érdemes kipróbálni.

Ha ez érdekes volt, hasonlókért lájkolja a HVG Tech rovatának Facebook-oldalát.
Arrow Launcher appajánló Microsoft launcher